b'\n_START_ARTICLE_\nGary Sturgis\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nSturgis p\xc3\xa4\xc3\xa4tti jo nuorella i\xc3\xa4ll\xc3\xa4 pyrki\xc3\xa4 muusikoksi vanhempiensa kannustamana. H\xc3\xa4n soitti hetken aikaa piccoloa ja soitti koulunsa yhtyeess\xc3\xa4 puupuhaltimilla muutaman vuoden ja sen j\xc3\xa4lkeen rumpuja. High Schoolissa Sturgis kiinnostui n\xc3\xa4yttelemisest\xc3\xa4 ja esiintyi sen my\xc3\xb6t\xc3\xa4 usein teatterissa.\n_START_SECTION_\nUra\n_START_PARAGRAPH_\nH\xc3\xa4nen n\xc3\xa4yttelij\xc3\xa4n uransa l\xc3\xa4hti liikkeelle 1980-luvun lopulla, jolloin Sturgis esiintyi televisiosarjoissa America\'s Most Wanted, NYPD Blue, Malcolm & Eddie ja El Caminon poliisit. Samalla h\xc3\xa4n esiintyi useissa televisiomainoksissa, kuten "Get The Dew". Sittemmin Sturgis tuli tunnetuksi baritoni\xc3\xa4\xc3\xa4nens\xc3\xa4 my\xc3\xb6t\xc3\xa4, kun h\xc3\xa4n teki muun muassa televisiosarjojen Moesha, Half & Half, Girlfriends, The Parkers, Bones ja All of Us mainosjuontoja. T\xc3\xa4m\xc3\xa4n seurauksena Sturgis jatkoi \xc3\xa4\xc3\xa4nity\xc3\xb6t\xc3\xa4\xc3\xa4n animaatioihin, joista kenties merkitt\xc3\xa4vimm\xc3\xa4t olivat Static Shockin p\xc3\xa4\xc3\xa4konnan Ebonin \xc3\xa4\xc3\xa4nirooli, sek\xc3\xa4 elokuvan Scooby-Doo ja kyberjahti, jossa h\xc3\xa4n oli haamuviruksen \xc3\xa4\xc3\xa4nen\xc3\xa4. Sturgis on lainannut \xc3\xa4\xc3\xa4nt\xc3\xa4\xc3\xa4n muutamille videopeleille. H\xc3\xa4n palasi edell\xc3\xa4 mainittujen \xc3\xa4\xc3\xa4niroolien j\xc3\xa4lkeen n\xc3\xa4ytelm\xc3\xa4roolien pariin ja esitti muun muassa p\xc3\xa4\xc3\xa4rikollista elokuvassa Diary of a Mad Black Woman vuonna 2005.'